Fliekvlooi Floris se fliekresensie: 'Stroomop' | Maroela Media
Die verhaal van Stroomop speel in die Noord-Kaap op die Oranjerivier af en Ivan Botha, bekend vir sy rolle in die Bakgat-reeks én gewilde Afrikaanse rolprente soos Pad na jou hart en Vir altyd, staan aan die stuur van die fliek as regisseur.
Donnalee Roberts, wat saam met Botha en Danie Bester van The Film Factory verantwoordelik is vir die vervaardiging, vertolk die rol van Lana, 'n uitstekende chirurg wat haar lewe aan haar werk wy. 'n Traumatiese ervaring uit haar kinderjare bly by haar spook en sy gebruik haar werk om te skuil van die wrede werklikheid in haar lewe.
Teësinnig word Lana deel van 'n selfhelpgroep, waar stukkende vroue weekliks byeenkom in 'n desperate poging om hulle lewe aanmekaar te hou.
Hier ontmoet Lana vir Vivian (Simoné Nortmann), Adrie (Chanelle de Jager), Diona (Ilse Klink) en Nixie (Carla Classen). Die groepterapie slaag nie daarin om die vroue se mure af te breek nie en avontuurterapie word vir die selfhelpgroep voorgeskryf.
Voor die vyf vroue hul oë kan uitvee, bevind hulle hulself op 'n roeiboot op die Oranjerivier, waar die besige stadslewe verruil word vir 'n wêreld só verlate en ongenaakbaar dat dit die geraas wat ook in elke vrou woed, stil laat word.
Onderlangse wrywing tussen die vroue lei tot 'n ongeluk op die rivier en in 'n spanningsvolle oomblik word die gids, Guy (Armand Aucamp), en die vroue van die roeiboot afgegooi, meegesleur in die gemaal en verdwyn hulle in die onstuimige water.